钦定古今图书集成/历象汇编/历法典/第078卷 > 新法历引 > 地球
## 钦定古今图书集成/历象汇编/历法典/第078卷 > 新法历引 > 地球

地在天之中心，常静不动；与天相较，不啻稊米之于乔岳也。其形浑圆，古谓“方”者，盖指其德耳。凡居处地球者，其视日景之不同分有五带，其中则自赤道南北各以二十三度半为限。〈此即二极出地之高。〉名为“煖带。”居其下者，午正立表。揆日测景，必自射南射北顾，每岁必有二日。其表无景，即春秋二分，太阳正过其天顶之日也。〈此指正居赤道下者春秋二分日中无景过春分则景在南过秋分则景在北〉此带惟一。又于其南其北，各自二十三度半外，各截至六十六度半为限，名为“温带。”其下居南者，表景恒射南；居北者，表景恒射北。岁有一日，其景极短，然太阳则不经其天顶矣。此带有二：以上三带，皆太阳每日有出有入者也。又于南北二方，自六十六度半外，各底其极，名为“冷带。”其下或表景周围旋转，有日太阳绕其地恒见、有日太阳绕其地恒隐。隐见之候，或久至半岁、或数月不等。此带亦二，是为大地共分五带之概也。因此推知距赤道之南北二方，其气候必相反。如太阳躔星纪宫，向北之方为冬至、向南之方为夏至，春、秋二分以及诸节，莫不皆然。又因此推知地球为人所止。以天顶而分四方，亦可界为三百六十度，以合天行。东西为经，测以赤道；南北为纬，测以子午。〈规名解见下篇〉但测南北者，有二极以为之端。欲测东西，则须先定一所，以为起界。〈新历悉以京师为起界他方虽未亲测亦据舆图以定其经纬〉而后地之经纬，皆可得而明焉。苟不谙此。则无以知幅员相距之数。而诸方“太阳节气、五星经度、凌犯交食时刻、日食分秒。”悉无从推步矣。〈日食南北东西各不同月食分数皆同但东西不同时耳〉且不惟是即古测今测岁实之异，日出日入昼夜永短之差，咸取准于地之纬度，所系大矣。其

可忽诸